钦定古今图书集成/明伦汇编/闺媛典/第030卷 > 《崔少尹夫人卢氏墓志》穆员
## 钦定古今图书集成/明伦汇编/闺媛典/第030卷 > 《崔少尹夫人卢氏墓志》穆员

呜呼！有唐河南少尹清河崔府君讳征，从先大夫于
北邙山平乐原。卜年惟三而泉户启，夫人归，归而复
闭，闭而终此山矣，礼也哀哉！夫人讳某，字某，姓卢氏，
以府君为大夫，封范阳县君。其先自东汉中郎植十
有三叶，至于烈考，皇朝大理司直孝孙，代以礼乐婚
姻相遗为氏族冠冕。县君泉源发清峻极，凭厚孕和，
蕴粹，吐芳如春。其在弱笄，雅有君子之度。诸姑从母，
有若韦太师见素、裴尚书宽二夫人称之曰：“吾见此
女，使人思齐，不自知其所为长。”开元季年，先舅尚书
忠公尊显于代，高明克家，思配子之贤，慎承我之重。
县君以姬姜之盛，发闻之美，诞集嘉命，既而有行。先
姑陇西夫人才之，传之以政。于是资顾复之报，以孝
舅姑；推友于之爱，以睦娣姒。和琴瑟之乐，以谐所从；
阅《诗》《易》之义，以修所职。妇仪母训，垂五十年，不一日
违仁，不须臾忘礼。温颜和气，物莫之侵。朗识清机，道
与之接。雅好黄老，且精禅惠。尝谓“要本无二，教焉有
三。吾将贯之以一，守之以一。”盖生知免习，而寤寐以
之。是以寝疾恬然，临没不乱，谓生为旅舍，没为归次，
而我行迈之得息焉。寿六十有一，终于洛阳毓德里
之私第。时贞元二年五月二十九日。二孤溉泳，殿中
侍御史陆浑尉，恭合祔之礼，即命于《蓍龟》曰“仲秋甲
申吉。”先是溉、泳执河南府君之丧，一号三年，既逾月
而县君继酷雅知溉者，以今之宰政，与中朝贤卿大
夫多溉之游侣，其显有时，其养可待，何昊天厌之之
甚，而县君弃之之早？盖以不可知者，曰“天与命相吊
焉。”员则溉等渎交之执也。见托铭石。其铭曰：

北邙古原起新阡，仁贤同穴闭下泉。哀哀孝子不终
养，苍苍正色谁问天。物之长久有贞石，我以德音志
神宅。千年丘陇不可期，白日佳城俟来觌。